กสิกรไทยเตรียมให้บริการ “เปิดบัญชีเงินฝากออมทรัพย์ดิจิทัลบน K PLUS”
ธนาคารกสิกรไทย เปิดตัวบัญชีเงินฝากออมทรัพย์ดิจิทัลบนแอปพลิเคชัน K PLUS (K-eSavings) เปิดบัญชีได้ด้วยตนเอง ไม่ต้องมีเงินฝากขั้นต่ำดอกเบี้ยเงิน 1.5% ต่อปี
25 ก.ค. 2562

ธนาคารกสิกรไทย เปิดตัวบัญชีเงินฝากออมทรัพย์ดิจิทัลบนแอปพลิเคชัน K PLUS (K-eSavings) เปิดบัญชีได้ด้วยตนเอง ไม่ต้องมีเงินฝากขั้นต่ำดอกเบี้ยเงิน 1.5% ต่อปี
นายวีรวัฒน์ ปัณฑวังกูร รองกรรมการผู้จัดการอาวุโส ธนาคารกสิกรไทย กล่าวว่า ปัจจุบันมีลูกค้าที่มีบัญชีกับธนาคารจำนวน 18.7 ล้านบัญชี และมีผู้ใช้งาน K PLUS เกือบ 11 ล้านราย ความมุ่งมั่นของธนาคารคือ ทำให้ลูกค้าใหม่สามารถเปิดบัญชีกับธนาคารได้ง่าย สะดวก โดยเฉพาะกลุ่มที่มีความคุ้นเคยกับการใช้เทคโนโลยี โซเชียลมีเดียต่าง ๆ หรือกลุ่มที่เปิดรับเทคโนโลยีใหม่ ๆ และใช้สมาร์ทโฟนที่รองรับระบบปฏิบัติการแอนดรอยด์ 5.0 และ iOS 9.3
บริการเปิดบัญชีเงินฝากออมทรัพย์ใหม่บน K PLUS จะทำให้บริการของธนาคารให้เป็นเรื่องที่ทุกคนทำได้ง่าย ๆ ด้วยตนเอง โดยใช้เพียงบัตรประชาชน และใช้สมาร์ทโฟนถ่ายรูปตนเอง ทำได้ทุกที่ ทุกเวลาตั้งแต่ขั้นตอนการสมัครเพื่อเปิดบัญชีไปจนถึงการทำธุรกรรมทางการเงินในแต่ละวัน โดยไม่ต้องมีเงินฝากขั้นต่ำและได้ดอกเบี้ยเงินฝาก 1.5% ต่อปี สำหรับยอดเงินฝาก 100,000 บาทแรก โดยเมื่อลูกค้าเปิดบัญชีเรียบร้อยแล้ว สามารถทำธุรกรรมต่าง ๆ ได้ผ่าน K PLUS ซึ่งมีฟีเจอร์ที่อำนวยความสะดวกผ่านช่องทางที่หลากหลายตอบรับกับไลฟ์สไตล์ยุคดิจิตอล เช่น การถอนเงินด้วยคิวอาร์ โค้ด ที่ตู้เอทีเอ็ม, ที่ เคแบงก์ เซอร์วิส (KBank Service) และที่สาขาธนาคารกสิกรไทย
นายวีรวัฒน์ กล่าวว่า การนำเทคโนโลยีในการยืนยันตัวตนเข้ามาใช้กับธุรกรรมทางการเงินเป็นการยกระดับมาตรฐานความปลอดภัย ป้องกันไม่ให้เกิดช่องโหว่ในการทุจริต ไม่มีการเก็บข้อมูลใด ๆ เอาไว้ในเครื่อง มีมาตรฐานปลอดภัยด้านไซเบอร์ โดยการยืนยันตัวตนจะประกอบด้วย การตรวจสอบข้อมูลจากบัตรประชาชนแบบเรียลไทม์ผ่านอุปกรณ์ที่จุดให้บริการยืนยันตัวตน (K CHECK ID) ที่ธนาคารกำหนด และการสแกนใบหน้าเพื่อเปรียบเทียบภาพถ่ายบนแอปพลิเคชัน K PLUS โดยขั้นตอนการเปิดบัญชีใหม่บน K PLUS มีดังนี้
ดาวน์โหลดแอปพลิเคชัน K PLUS และกรอกข้อมูลส่วนบุคคลไปยืนยันตัวตนโดยเสียบบัตรประชาชนที่อุปกรณ์ ซึ่งติดตั้งที่สาขาธนาคารกสิกรไทยกว่า 380 จุดทั่วประเทศ หรือ จุดให้บริการยืนยันตัวตน (K CHECK ID) ที่ธนาคารกำหนด โดยในช่วงเริ่มต้น (เดือน ส.ค 62) ได้แก่ บิ๊กซี 200 สาขา และที่ทำการไปรษณีย์ 20 สาขา
จากนั้นถ่ายภาพตนเองด้วยสมาร์ทโฟน เพื่อประมวลผลข้อมูลที่ได้รับว่าถูกต้องและตรงกัน กดยืนยันความถูกต้อง และยอมรับเงื่อนไขต่าง ๆ บน K PLUS เสร็จสิ้นขั้นตอนการเปิดบัญชี และสามารถเริ่มต้นทำธุรกรรมต่าง ๆ กับธนาคารได้ทันที
สามารถดาวน์โหลดคลิปขั้นตอนการเปิดบัญชี K-eSavings ได้จากลิงก์ https://www.youtube.com/watch?v=iwPqRRyrx84